text: Jurister i Region Syddanmark: Sagsmål mod Carl Holst er meningsløst
  23 maj 2017 kl. 20.16
  Et politisk flertal udenom Venstre  i Region Syddanmark har alligevel overvejet at lægge sag an mod Carl Holst. Men jurister vurderer, at der ikke er noget at komme efter. 
  Hvis Region Syddanmark lægger sag an mod Carl Holst, vil de tabe, skriver Jydske Vestkysten.
  Det fremgår af et fortroligt notat fra regionens jurister, som Fyens Stiftstidende lægger frem.
  - Vurderer domstolene, at blot ét af kriterierne ikke er opfyldt eller dokumenterede, vil erstatningskrav ikke kunne idømmes, skriver regionens chefjurist, Britta Nørgaard, der har udarbejdet notatet.
  Regionsrådet har, på trods af dette, besluttet sig for at få en vurdering hos eksterne advokater.
  I marts konkluderede Rigsadvokaten, at der ikke var belæg for, at Carl Holst havde overtrådt straffeloven, da den regionale medarbejder Christian Ingemann ydede kampagnearbejde for Carl Holst op til folketingsvalget.
  Notatet dækker desuden over eksterne udgifter, som advokatfirmaet Kromann Reumert har omtalt i en rapport, hvor sagerne dog har haft en forældelsesfrist på tre år. Desuden holder Rigsadvokaten fast i, at et erstatningskrav ikke giver mening, eftersom regionen ikke har lidt tab.
  TV SYD har forsøgt at få en kommentar fra Carl Holst, men han har ikke ønsket at medvirke.
  
  